-Մեզնից պետք է սկսել: Ես գնալով ավելի ու ավելի եմ համոզվում, որ ամեն ինչ մեզնից ու սերնդափոխությունից պետք է սկսել: Տեսեք՝ սա քաղաքային ընտրություններ են ու քաղաքական չպետք է լինեն, թեև քաղաքական տարրեր, այո, ունեն: Չպետք է վերածվի քաղաքական պայքարի: Եթե սիրում ենք այս քաղաքը, մեր մեջ պետք է տեսնենք այդ փոփոխությունները: Եթե մենք մեզնից սկսենք, և լինի համապատասխան սերնդափոխություն, իսկ ես վստահ եմ, որ կլինի սերնդափոխություն, կունենանք և՛ լավ մայրաքաղաք, և՛ լավ երկիր: Վստահ եմ, որ ով էլ լինի քաղաքապետ, լավ է լինելու: Իհարկե, ցանկանում եմ, որ հաղթի այն թեկնածուն, ում անձամբ ճանաչում եմ 25 տարի ու վստահ եմ, որ նա կկարողանա շատ խնդիրներ լուծել: Սակայն, մյուս կողմից, կարծում եմ՝ ով էլ ընտրվի, լավ է լինելու, քանի որ ես ուզում եմ հավատալ: Ես հավատում եմ մարդկանց, որ, իրոք, մտահոգ են Երևանի խնդիրներով: Նորընտիր քաղաքապետը պետք է հագնի ջինսերը, գնա գործի ու սկսի աշխատել: Պետք է հավաքի լավ, երիտասարդներով համալրված թիմ, իսկ ես նկատել եմ, որ բոլորն էլ ունեն պայծառ երիտասարդներ իրենց թիմում: Պետք է դուրս գալ չինովնիկի կարգավիճակից, քանի որ ես կարծում եմ՝ պաշտոնն աշխատանք է: Եթե քաղաքապետը համարի, որ ինքը ոչ թե պաշտոն է ստացել, այլ ընտրվել է, որ աշխատի, այդ ժամանակ ամեն ինչ էլ կանի: